La violència masclista és la que s'exerceix contra les dones, pel fet de ser-ho, com a manifestació de la discriminació i de la situació de desigualtat en el marc d'un sistema de relacions de poder dels homes sobre les dones.
Aquest tipus de violència pot manifestar-se en quatre àmbits: parella, familiar, laboral i social o comunitari.
En l'àmbit de la parella, la violència masclista, també anomenada violència de gènere, és la violència perpetrada contra una dona per un home, que n'és o ha estat cònjuge o ha tingut relacions similars d'afectivitat.
Són violència masclista: els abusos sexuals, físics, econòmics i psicològics.
Si sents que la teva parella et controla, t'aïlla, t'intimida o t'agredeix, estàs patint violència masclista per part de la teva parella i, per tant, estàs en situació de risc.
Una de cada quatre dones ha patit algun tipus de violència masclista al llarg de la seva vida.
Informa'n i informa-te'n: Demana ajuda als Mossos d'Esquadra o a la policia local, això permetrà a la policia actuar de manera preventiva i impedirà que la situació empitjori.
També pots demanar ajuda als serveis d'atenció a la dona o als serveis socials del teu municipi.
Escriu sobre les agressions que has patit i intenta recordar les dates i l'esclat de violència des del principi fins al final.
Hi ha alguna persona que conegui la teva situació i que pugui ajudar-te?
Demana-li que t'acompanyi a buscar informació i t'ajudi.
Busca alguna persona de confiança a qui puguis explicar el que et passa i prepareu un pla per si has de marxar.
Pots deixar coses a casa seva per si calgués.
Pots crear una contrasenya amb aquesta persona de confiança per a casos d'urgència.
Tingues sempre a l'abast el més imprescindible, com ara les claus de casa, el mòbil, la targeta sanitària, targetes de crèdit o llibretes bancàries i els documents d'identitat o el teu passaport i els dels teus fills i/o filles, el llibre de família i, si és el cas, el permís de residència.
Si cal, fes-ne còpies i deixa-les a la bossa.
Si tens fills i/o filles, establiu un senyal que serveixi per avisar-vos que cal sortir de casa.
Fes que els teus fills i/o filles memoritzin el 112 com a telèfon per a una emergència.
Quan creguis que pot començar un episodi de violència
Si estàs en perill, truca al 112.
Si a casa teva hi ha una habitació on et pots tancar (per exemple, el lavabo), vés-hi amb un telèfon i demana ajuda.
Si no hi ets a temps, procura fer soroll, així si algú et sent podrà demanar ajuda en lloc teu.
Mantén-te allunyada de les habitacions on hi ha objectes perillosos (per exemple, la cuina).
De fet, el lloc més segur és l'habitació més propera a la porta del carrer, perquè pots marxar amb més facilitat.
Si no has pogut fugir, protegeix-te les parts més vulnerables del cos (la cara, el cap i el pit).
Fes el senyal acordat amb els teus fills i/o filles perquè es tanquin a una habitació o marxin a casa d'una persona de confiança que visqui a prop.
Quan s'ha produït l'agressió...
Si no pots sortir de casa o no et pots desplaçar a una comissaria o a un centre sanitari, truca al 112, on t'atendran de manera urgent.
Si pots, abandona el domicili, tant si l'agressor hi és com si ha marxat i creus que pot tornar.
Busca un lloc segur mentre arriba la policia.
Si tens lesions físiques vés a un centre mèdic perquè t'atenguin i explica el motiu.
Aquest informe és important per a futures accions legals que puguis posar en marxa.
Fins que arribi la policia no toquis res del lloc on s'ha produït l'agressió ni de tu mateixa.
Conserva totes les proves: objectes trencats, roba esquinçada, senyals i ferides, etc.
Si ja no convius amb la persona que t'ha maltractat o ja no hi mantens relació
No acceptis quedar amb ella a soles: el moment de la separació és d'alt risc.
Evita donar les teves dades personals (adreça, telèfon, etc.).
Deixa't assessorar per professionals en els moments de més risc i actua amb prudència.
Els Mossos d'Esquadra poden ajudar-te, fer un seguiment del teu cas i activar els serveis de la xarxa.
Explica a l'escola el que ha passat i avisa'ls de quines són les úniques persones que poden recollir les criatures.Si ell té visita amb els vostres fills i/o filles, vés-hi acompanyada o demana directament que se n'encarregui una altra persona de la teva confiança.
També tens l'opció de demanar la intermediació en un punt de trobada.
Els Mossos d'Esquadra et diran com demanar aquest servei.
Si s'han dictat mesures judicials de protecció:
Si incompleix l'ordre de protecció, truca al 112.
Et posaran en contacte amb els Mossos d'Esquadra.
Si vius al domicili habitual, canvia el pany de la porta i no deixis entrar l'agressor sota cap concepte.
Crea la teva pròpia xarxa de persones perquè t'avisin i alertin al 112 si el veuen prop del teu entorn.
Fes-ho saber a l'escola dels teus fills i/o filles, als veïns i veïnes, a la feina, etc.
Porta sempre a sobre la còpia de l'ordre de protecció.
Evita qualsevol contacte amb l'agressor, tot i que intenti pressionar-te.
Trencar l'ordre de protecció és un delicte, fins i tot si s'acosta amb el teu consentiment.
Pensa que, sovint després d'un episodi de violència greu, l'agressor pot mostrar penediment.
Això no vol dir que la violència hagi desaparegut definitivament, sinó que és una fase del cicle de violència i un episodi greu pot tornar a passar.